
P R I J E D L O G

Na temelju članka 35. stavka 1. točke 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15. – ispravak, 123/17, 98/19. i 144/20) i članka 27. Statuta Općine Molve („Službeni glasnik Općine Molve“ broj 2/20), Općinsko vijeće Općine Molve na ____. sjednici održanoj __ ožujka 2021. donijelo je
S T A T U T A R N U   O D L U K U

o izmjenama i dopunama Statuta Općine Molve
Članak  1.

U Statutu Općine Molve („Službeni glasnik Općine Molve“, broj 2/20), (u daljnjem tekstu: Statut), u članku 17. iza stavka 5. dodaju se stavak 6. i stavak 7. koji glase:

Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.


Na odluke donesene u svezi s referendumom i na referendumu primjenjuju se odredbe članaka 79.  do 82. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01. – vjerodostojno tumačenje, 129/05, 109/07, 125/08, 36/09, 150/11, 144/12. i 19/13. – pročišćeni tekst, 137/15. - ispravak, 123/17, 98/19. i 144/20) (u daljnjem tekstu: Zakon).”.
Članak 2.

U članku 19. stavku 1. brišu se riječi: „i njegovog zamjenika koji je izabran zajedno s njim“. 
U istom članku stavak 2. brišu se riječi: „i njegovog zamjenika“.

U istom članku u stavcima 3. i 4. brišu se riječi: „i njegovog zamjenika koji je izabran zajedno s njim“.

U istom članku stavak 5. briše se:

Dosadašnji stavak 6. postaje stavak 5. te se u istom stavku brišu riječi: „i njegovog zamjenika koji je izabran zajedno s njim“.
Dosadašnji stavak 7. postaje stavak 6. te se mijenja i glasi: „Ako na referendumu bude donesena odluka o opozivu općinskog načelnika mandat mu prestaje danom objave rezultata referenduma te će se raspisati prijevremeni izbori za općinskog načelnika, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.“.
Članak 3.


Članak 23. mijenja se i glasi:


“Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značenja, u skladu sa zakonom i ovim Statutom. 


O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.


Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.


Način podnošenja prijedloga i peticija, odlučivanja o njima i druga pitanja uređuju se općim aktom Općine u skladu sa zakonom i ovim Statutom.”
Članak 4.

U članku 25. u stavku 1. iza riječi “općinski načelnik” stavlja se točka, te se brišu riječi: “a iznimno i zamjenik koji obnaša dužnost općinskog načelnika u slučajevima propisanim zakonom.”

Članak 5.


U članku 28. iza stavka 2. dodaje se novi stavak 3. koji glasi:


“Naknada za predsjednika Općinskog vijeća može se odrediti u iznosu uvećanom za najviše 50%, a za potpredsjednika u iznosu uvećanom za najviše 30% pripadajuće naknade utvrđene člankom 31., stavkom 4. ovoga Statuta.”.

Dosadašnji stavak 3. postaje stavak 4. 

Članak 6.

U članku 30. brojka “11” zamjenjuje se brojkom “9”.
Članak 7.


U članku 31. iza stavka 4. dodaje se novi stavak 5. koji glasi:


“Naknada iz stavka 4. ovoga članka može se odrediti za rad u Općinskom vijeću i radnim tijelima Općinskog vijeća, a određuje se u neto iznosu po članu Općinskog vijeća tako da ukupna godišnja neto naknada po članu Općinskog vijeća ne smije iznositi više od 6.000,00 kuna.“.

Dosadašnji stavci 5. i 6. postaju stavci 6. i 7. 


U stavku 6. riječ: „neplaćeni” briše se, točka na kraju rečenice zamjenjuje se zarezom te se dodaju riječi: „sukladno sporazumu s poslodavcem.”
Članak 8.


Članak 36. mijenja se i glasi:
„Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktima Općine.

Sjednicama Općinskog vijeća prisustvuje općinski načelnik.


Na sjednicama Općinskog vijeća glasuje se javno, ako Općinsko vijeće ne odluči da se, u skladu s Poslovnikom ili drugim općim aktom, o nekom pitanju glasuje tajno.


Sjednice Općinskog vijeća mogu se sazvati i elektroničkim putem.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

Poslovnikom Općinskog vijeća podrobnije se uređuje osiguranje praćenja rasprave i sudjelovanje u radu i odlučivanju u slučaju iz stavka 5. ovoga članka te način konstituiranja, sazivanja, rad i tijek sjednice, glasovanje i vođenje zapisnika kao i održavanje reda na sjednici Općinskog vijeća, prava i dužnosti predsjednika Općinskog vijeća i članova Općinskog vijeća.”.
Članak 9.

U članku 49. stavak 2.,3., i 4. brišu se riječi: “i njegovog zamjenika.”

U članku 49. stavak 5. brišu se riječi: “odnosno njegovog zamjenika.”

U članku 49. stavak 6. mijenja se i glasi: “Općinski načelnik  koji za vrijeme obnašanja dužnosti prihvati nespojivu dužnost, mora podnijeti ostavku u roku od 8 dana od prihvaćanja nespojive dužnosti.”
U članku 49. stavak 7. umjesto riječi: “ne podnesu” pišu se riječi “ne podnese”, a umjesto riječi “prestaje im” pišu se riječi “prestaje mu”.
Članak 10.

Članak 53. mijenja se i glasi:


„Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.


Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.


Zamjenik općinskog načelnika iz stavka 1. ovoga članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.


Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.


Privremeni zamjenik za vrijeme zamjenjivanja općinskog načelnika ostvaruje prava općinskog načelnika.


Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.


Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.


O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.


O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“.

Članak 11.


Članak 54. briše se.
Članak 12.

U članku 55. u stavcima 1., 2., 5., 6., i 7. brišu se riječi: „i njegov zamjenik“.
U članku 55. u stavcima 8., i 9. sukladno prethodnim stavcima imenice i glagoli stavljaju se u jedninu i odgovarajuće padeže.
U članku 55. stavak 12. brišu se riječi: „i njegovom zamjeniku“, te riječi „i njegovog zamjenika“.
Članak 13.

U članku 56. stavku 1. riječi „odnosno njegovom zamjeniku“ brišu se.

U članku 56. stavku 2. riječi „prije isteka dvije godine mandata“ brišu se.

Članak 14.

Članak 57. briše se.

Članak 15.

U članku 58. u stavcima 1. i 2. riječi „i njegovog zamjenika“ brišu se.
U članku 58. stavak 3. riječi „i njegov zamjenik“ brišu se.
U članku 58. stavak 4. riječi „i njegovog zamjenika koji je izabran zajedno s njim“ brišu se.
Članak 16.


U članku 67. stavak 2. mijenja se i glasi:


„Ako Općinsko vijeće ne donese proračun prije početka proračunske godine, na prijedlog općinskog načelnika ili povjerenika Vlade Republike Hrvatske te drugog ovlaštenog predlagatelja utvrđenog Poslovnikom Općinskog vijeća, općinsko vijeće donosi odluku o privremenom financiranju.”


Iza članka 67. dodaju se članci 67.a, 67.b, 67.c i 67.d koji glase:

Članak 67.a

Ako do isteka roka privremenog financiranja nije donesen proračun u slučaju kada je općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika iz članka 53. ovoga Statuta.
Članak 67.b

Kada je u Općini konstituirano novoizabrano Općinsko vijeće nakon provedenih prijevremenih izbora, do donošenja proračuna Općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 67.c

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.


Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u “Narodnim novinama”. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 67.d

Na sadržaj odluke o financiranju nužnih rashoda i izdataka iz članka 67.a, 67.b i 67.c ovoga Statuta primjenjuje se odredba članka 67. stavka 2. ovoga Statuta.”.
PRIJELAZNA I ZAVRŠNA ODREDBA
Članak 17.


Svi članovi ovog saziva Općinskog vijeća nastavljaju s obavljanjem dužnosti do isteka

tekućeg mandata, sukladno zakonu.

Članak 18.


Ovlašćuje se Odbor za statut i poslovnik da utvrdi i objavi pročišćeni tekst Statuta Općine Molve.
Članak 19.


Ova Statutarna odluka o izmjenama Statuta Općine Molve stupa na snagu osmog dana

od dana objave u "Službenom glasniku Općine Molve“, osim članaka 2., 6., 10., 13. i 16. koji stupaju na snagu na dan stupanja na snagu odluke o raspisivanju prvih slijedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.
OPĆINSKO VIJEĆE OPĆINE MOLVE
KLASA: 012-03/21-01/1
URBROJ: 2137/17-01-
Molve,_________ 2021.








           PREDSJEDNIK:                                                                                                 






                     Zdravko Tuba, v.r.
Obrazloženje

Sukladno Zakonu o izmjenama i dopunama Zakona o lokalnoj i područnoj (regionalnoj) samoupravi (''Narodne novine'' broj 144/20, u daljnjem tekstu: Zakon) došlo je do promjena u sustavu lokalne i područne (regionalne) samouprave.


Promjene koje se odnose na Zakon u odnosu na Statut Općine Molve se odnose na sljedeće:


- smanjuje se broj članova Općinskog vijeća sa 11 na 9 članova,


- ukida se funkcija zamjenika općinskog načelnika za jedinice lokalne samouprave koje nemaju 10.000 stanovnika,

- u slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem

- uvodi se funkcija privremenog zamjenika za slučaj kada je općinski načelnik  onemogućen obavljati svoju dužnost zbog duže odsutnosti ili drugih razloga spriječenosti. 


Kako bi Općina Molve izvršila usklađivanje sa važećim zakonskim propisima vezanim za navedenu problematiku pristupilo se izradi teksta Statutarne odluke o  izmjenama i dopunama Statuta Općine Molve.


Iz gore navedenog se predlaže Općinskom vijeću donošenje Statutarne odluke o izmjenama i dopunama Statuta Općine Molve.

